**E marţi, iubito**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E marți și mă gândesc că prima oară

Tot într-o zi de marți ne-am întâlnit,

Timid pășeam cu Paler subsuoară

Și te-am văzut cu părul despletit

Cum colorai aleea din cetate

Și timpul s-a oprit o clipă-n loc,

Când pe-un sărut cu buze parfumate

Eu am mizat întregul meu noroc.

Ne-am împletit cu-atâta pasiune

Și-n primăvara ce-a urmat, tot marți,

Te-am invitat în viaţa mea, minune,

Acele clipe-aș vrea să nu le-mparți.

- E marţi acum şi-o vreme insolentă

Îşi scutură parfumul peste burg,

Florar mă pune-n catalog absentă

Şi de sub gene lacrimile curg.

De dorul tău e tulbure Cibinul

Şi curge spre amonte-n contrasens,

Mi te-amintesc pierdut în ebeninul

Cârlionţat al părului meu dens.

Era tot marţi şi-atâta primăvară

N-am mai trăit de-atunci... Oare-ai uitat

C-aștept cu Paler pe-un peron de gară

Şi locuiesc la anticariat?

Ioan Grigoraș Liliana Trif